**Všeobecné záväzné nariadenie**

**OBCE RATVAJ**

**č. 4/2024**

**o nakladaní s komunálnymi odpadmi**

**a drobnými stavebnými odpadmi**

**na území obce Ratvaj**

 **Publikácia a pripomienkové konanie k návrhu VZN:**

|  |  |
| --- | --- |
| Návrh VZN vyvesený na úradnej tabuli, zverejnený na elektronickej úradnej tabuli a webe dňa | 25.11.2024 |
| Počet doručených/akceptovaných pripomienok k návrhu VZN v zákonnej lehote: | 0 |

**Schválenie, platnosť a účinnosť VZN:**

|  |  |
| --- | --- |
| VZN schválené obecným zastupiteľstvom dňa:pod číslom:  | 11.12.202462/2024 |
| VZN vyvesené na úradnej tabuli, zverejnené na elektronickej úradnej tabuli a webe dňa: | 11.12.2024 |
| **VZN nadobúda účinnosť dňa:** | **1.1.2025** |

**VŠEOBECNE ZÁVÄZNÉ NARIADENIE OBCE Č. 4/2024**

 **O NAKLADANÍ S KOMUNÁLNYMI ODPADMI**

**A S DROBNÝMI STAVEBNÝMI ODPADMI**

**NA ÚZEMÍ OBCE RATVAJ**

Obecné zastupiteľstvo v Ratvaji podľa § 4 ods.3 písm. g) a § 6 ods. 1 zákona č. 369/1990 Zb. o obecnom zriadení v znení neskorších predpisov a §81 ods. 8 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov, vydáva toto Všeobecne záväzné nariadenie o nakladaní s komunálnymi odpadmi a drobnými stavebnými odpadmi (ďalej len „VZN“).

**I .ČASŤ**

**ZÁKLADNÉ USTANOVENIA**

**Článok 1**

**Predmet, účel a pôsobnosť nariadenia**

VZN sa vydáva za účelom stanoviť funkčný systém nakladania s komunálnymi odpadmi, drobnými stavebnými odpadmi a triedeným komunálnym odpadom vyprodukovanými na území obce Ratvaj.

VZN upravuje správne nakladanie s odpadmi, spôsob a podmienky zberu a určuje miesto na zneškodňovanie odpadov v záujme zaistenia ochrany životného prostredia, ochrany verejného poriadku, bezpečnosti a zdravia občanov.

VZN upravuje v súlade s hierarchiou odpadového hospodárstva podrobnosti o:

a) nakladaní so zmesovým komunálnym odpadom a drobnými stavebnými odpadmi,

b) spôsobe zberu a prepravy komunálnych odpadov,

c) nakladaní s biologicky rozložiteľným komunálnym odpadom,

d) nakladaní s biologicky rozložiteľným kuchynským odpadom,

e) spôsobe a podmienkach triedeného zberu komunálnych odpadov, najmä zberu:

• elektroodpadov z domácností,

• odpadov z obalov a odpadov z neobalových výrobkov zbieraných spolu s obalmi,

• použitých prenosných batérií a akumulátorov a automobilových batérií a akumulátorov,

• veterinárnych liekov a humánnych liekov nespotrebovaných fyzickými osobami a zdravotníckych pomôcok,

• jedlých olejov a tukov,

• šatstva a textilu,

f) spôsobe zberu objemného odpadu a odpadu z domácností s obsahom škodlivých látok,

g) spôsobe spätného zberu odpadových pneumatík,

h) spôsob nahlasovania nezákonne umiestneného odpadu,

i) spôsobe zberu drobného stavebného odpadu.

**Článok 2**

**Povinnosti pôvodcu odpadov**

Pôvodca komunálneho odpadu a drobného stavebného odpadu je povinný:

a) nakladať alebo inak s nimi zaobchádzať v súlade s týmto VZN

b) zapojiť sa do systému zberu komunálneho odpadu v obci,

c) užívať zberné nádoby zodpovedajúce systému zberu komunálneho odpadu v obci,

d) ukladať komunálny odpad alebo ich oddelené zložky a drobný stavebný odpad na účely ich zberu na miesta určené obcou a do zberných nádob zodpovedajúcich systému zberu komunálneho odpadu v obci.

**Článok 3**

**Povinnosti držiteľa odpadov**

Držiteľ odpadu je povinný:

a) správne zaradiť odpad alebo zabezpečiť správnosť zaradenia odpadu podľa Katalógu odpadov,

b) zhromažďovať odpady vytriedené podľa druhov odpadov a zabezpečiť ich pred znehodnotením, odcudzením alebo iným nežiaducim únikom,

c) zhromažďovať oddelene nebezpečné odpady,

d) zabezpečiť spracovanie odpadu v zmysle hierarchie odpadového hospodárstva,

e) odovzdať odpady len osobe oprávnenej nakladať s odpadmi podľa zákona o odpadoch,

f) viesť a uchovávať evidenciu o druhoch a množstve odpadov a o nakladaní s nimi (nevzťahuje sa na domácnosti),

g) ohlasovať údaje z evidencie príslušnému orgánu štátnej správy odpadového hospodárstva a uchovávať ohlásené údaje (nevzťahuje sa na domácnosti),

h) umožniť orgánom štátneho dozoru v odpadovom hospodárstve vykonať kontrolu,

i) vykonať opatrenia na nápravu uložené orgánom štátneho dozoru v odpadovom hospodárstve.

**Článok 4**

**Zber, preprava komunálneho odpadu a jeho zložiek, vrátane výkupu**

Vykonávať na území obce zber, výkup, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému združeného nakladania o odpadmi z obalov a s odpadmi z neobalových výrobkov.

**Článok 5**

**Zákazy**

Prísne sa zakazuje iné nakladanie s komunálnym odpadom a drobným stavebným odpadom ako je určené zákonom o odpadoch a týmto VZN, a to najmä:

a) uložiť alebo ponechať komunálny odpad a drobný stavebný odpad na inom mieste ako na mieste na to určenom v súlade s týmto VZN,

b) zneškodniť komunálny odpad alebo zhodnotiť odpad inak ako v súlade so zákonom o odpadoch,

c) zneškodňovať skládkovaním vytriedený biologicky rozložiteľný kuchynský a reštauračný odpad,

d) zneškodňovať skládkovaním vytriedené zložky komunálneho odpadu,

e) zneškodňovať skládkovaním biologicky rozložiteľný komunálny odpad zo záhrad a parkov, vrátane biologicky rozložiteľného odpadu z cintorínov, okrem nezhodnotiteľných odpadov po dotriedení,

f) zneškodňovať spaľovaním biologicky rozložiteľný odpad s výnimkou prípadu, na ktorý bol vydaný súhlas podľa zákona o odpadoch,

g) spaľovať komunálny odpad na voľnom priestranstve a vo vykurovacích zariadeniach v domácnostiach,

h) ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad,

i) ukladať do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,

j) ukladať oddelene vyzbierané zložky komunálneho odpadu (vytriedený biologicky rozložiteľný komunálny odpad, odpady z obalov a neobalových výrobkov, elektroodpad z domácností, použité batérie a akumulátory) na skládku odpadov, okrem nezhodnotiteľných odpadov po dotriedení,

k) vykonávať zber oddelene zbieraných zložiek komunálneho odpadu (odpady z obalov a neobalových výrobkov, elektroodpad z domácností, použité batérie a akumulátory) bez zariadenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s obcou.

**II. Časť**

**SYSTÉM ZBERU A NAKLADANIA S JEDNOTLIVÝMI**

**DRUHMI ODPADU**

**Článok 6**

**Nakladanie so zmesovým komunálnym odpadom**

Zmesový komunálny odpad sa v zmysle Katalógu odpadov zaraďuje pod katalógové číslo:

• 20 03 01 - zmesový komunálny odpad - O.

Pôvodca zmesového komunálneho odpadu je povinný sa zapojiť do obecného systému zberu zmesového komunálneho odpadu a oznámiť vznik poplatkovej povinnosti na obecnom úrade do 30 dní od vzniku poplatkovej povinnosti k poplatku za komunálny odpad.

Systém zberu a prepravy zmesových komunálnych odpadov:

Rodinné domy - frekvencia zberu odpadu 1x za 14 dní prostredníctvom 120 l nádob. Ak v rodinnom dome nie je prihlásená žiadna osoba na trvalý alebo prechodný pobyt a vlastník rodinného domu má záujem o nádobu, je mu pridelená 120 l nádoba s frekvenciou zvozu 1x za 14 dní. Právnické osoby alebo fyzické osoby oprávnené podnikať – majú na území obce zavedený množstvový systém zberu komunálnych odpadov. Pri tomto type zberu odpadu musí byť počet nádob, ich objem a frekvencia zberu zvolená tak, aby bola primeraná množstvu vyprodukovaného odpadu. Veľkosť nádoby a frekvenciu zberu odsúhlasuje poverený zamestnanec obce. Frekvencia zberu odpadu 1x za 14 dní, 120 l, 240 l a 1100 l zberných nádob.

Organizátor kultúrnych, športových, jednorazových podujatí a iných činností pre verejnosť je povinný zabezpečiť dostatok zberných nádob, resp. vriec na zmesový komunálny odpad, - zabezpečiť triedený zber zložiek odpadu, robiť opatrenia pre zníženie tvorby odpadov v rámci poskytovanej činnosti, v okolí stravovacích prevádzok zabezpečiť čistotu a poriadok, a to najmä umiestnením dostatočného počtu zberných nádob, resp. vriec.

Pôvodcovia zmesového komunálneho odpadu majú náklady za nakladanie so zmesovým komunálnym odpadom zahrnuté v poplatku za nakladanie s komunálnymi odpadmi a drobnými stavebnými odpadmi. V danom poplatku sú zahrnuté aj náklady na zaobstaranie zbernej nádoby na zber zmesového komunálneho odpadu.

Za účelom odvozu odpadu je vlastník, správca alebo užívateľ nehnuteľnosti povinný zriadiť vyhradené miesto pre nádoby a splniť nasledujúce podmienky zabezpečujúce:

- umiestnenie nádob spravidla na vlastnom pozemku,

- aby nádoby nespôsobovali hygienické, estetické a prevádzkové závady,

- aby bol k zberným nádobám ľahký a dostatočne široký prístup (odpratanie snehu, posyp priestoru v prípade poľadovice...),

- zberné nádoby nechať na chodníkoch a iných verejných priestranstvách len na dobu nevyhnutne potrebnú pre zber, ak tieto miesta nie sú určené ako stojisko zberných nádob,

- aby odpad nebol odkladaný mimo zberných nádob,

- v deň zberu komunálneho (triedeného odpadu) umiestnenie zberných nádob čo najbližšie ku komunikácii a to najneskôr do 06:00 hod., tak aby nádoba neprekážala cestnej premávke a nevytvárala prekážku na chodníkoch.

Ak nie je nádoba na komunálny odpad riadne pripravená na odvoz, zberová spoločnosť nevykoná riadny zber komunálneho odpadu. Vlastník, správca alebo užívateľ si musí sám zabezpečiť odvoz odpadu v zmysle platnej legislatívy. Zberová spoločnosť upovedomí o skutočnosti obec.

Do zberných nádob na zmesový komunálny odpad je možné ukladať iba zmesové komunálne odpady, ktoré sa nedajú ďalej triediť. Do týchto nádob je zakázané ukladať akékoľvek stavebné odpady a podobné odpady (napr. zemina, kamene), zložky triedeného systému zberu, nebezpečné odpady, biologicky rozložiteľný odpad.

Ak sa pri zbere komunálneho odpadu zistí, že v zberovej nádobe sú odpady, ktoré do nej nepatria, nebude táto nádoba vyprázdnená. Zberová spoločnosť upovedomí o skutočnosti vlastníka, užívateľa alebo správcu a obec. Vlastník, užívateľ alebo správca je povinný nevhodný obsah zbernej nádoby odstrániť na svoje náklady do 7 kalendárnych dní.

Zber, prepravu a zneškodňovanie zmesového komunálneho odpadu sa uskutočňuje podľa harmonogramu zberu zberovou spoločnosťou, s ktorou má obec uzatvorenú zmluvu na zber odpadov.

Harmonogram zvozu je zverejnený na webovom sídle obce (www.obecratvaj.sk) a doručením zvozového kalendára priamo do domácností.

Reklamácia na neuskutočnený zber odpadu sa považuje za oprávnenú, ak je v zberovej spoločnosti nahlásená do 24 hodín. Inak bude ďalší zber uskutočnený podľa príslušného harmonogramu.

**Článok 7**

**Nakladanie s objemným odpadom a drobným stavebným odpadom**

Objemné odpady sa v zmysle Katalógu odpadov zaraďujú pod katalógové číslo:

• 20 03 07 - objemný odpad - O.

• 20 03 08 - drobný stavebný odpad - O.

Objemný odpad je komunálny odpad, ktorý nie je možné pre jeho rozmer a veľkosť uložiť do zberných nádob na zmesový komunálny odpad používaných na území obce (napr. starý nábytok, sedačky, koberce,...). Drobný stavebný odpad, ktorý vyprodukujú občania z bežných udržiavacích prác je: zmes betónu, tehál, obkladačiek, dlaždíc, keramiky a pod.

Zber objemného odpadu a drobného stavebného odpadu je zabezpečený pristavením veľkoobjemového kontajnera pred obecný úrad v intervale 2x ročne a je vopred ohlásený, pričom využije obvyklé spôsoby oznamovania (www.obecratvaj.sk a obecný rozhlas).

**Článok 8**

 **Nakladanie s odpadmi z obalov a z neobalových výrobkov (papier, sklo, plasty, kovy a VKM)**

Náklady na triedený zber odpadov z obalov a z neobalových výrobkov znáša organizácia zodpovednosti výrobcov, s ktorou má obec uzatvorenú zmluvu.

Organizácia zodpovednosti výrobcov znáša všetky náklady na zber, prepravu a triedenie odpadu z vyhradených výrobkov.

Organizácia zodpovednosti výrobcov nemusí uhradiť náklady na triedený zber, ak sa v ňom nachádza viac ako 50 % odpadov iných ako je odpad, na ktorý boli určené príslušné nádoby.

Triedený zber odpadov:

1.z papierových obalov a neobalových výrobkov, ktoré sa zaraďujú v zmysle Katalógu odpadov pod katalógové číslo odpadu 20 01 01 - papier a lepenka - O, a 20 01 03 viacvrstvové kombinované materiály na báze lepenky - – O (VKM), sa uskutočňuje nasledovným spôsobom:

Triedený zber papiera sa vykonáva prostredníctvom plastových vriec doručovaných domácnostiam každoročne. Do papiera patria: noviny, časopisy, knihy, zošity, lepenka, kancelársky papier, reklamné letáky, kartón, papierové tašky, listy, papierové vrecká, lepenka, papierové krabice, obálky, letáky, katalógy, plagáty, pohľadnice, baliaci papier a pod. Do papiera nepatria: samoprepisovací a voskovaný papier, použité plienky a hygienické potreby, plastové obaly, viacvrstvové kombinované materiály, znečistený papier, mastný papier, kopírovací papier, mokrý papier, alobal a pod.

Krabice resp. obaly z papiera musia byť poskladané tak, aby sa zmenšil ich objem a zaberali čo najmenej miesta.

Do VKM patria: neznečistené viacvrstvové obaly od mlieka, smotany a iných mliečnych výrobkov, ovocných štiav, džúsov, vína a pod. Do VKM nepatria: znečistené VKM potravinami, viacvrstvové obaly od kávy, polievok, pudingov, práškov do pečiva, práškového cukru, kakaa a pod.

2.zo sklenených obalov a neobalových výrobkov, ktoré sa zaraďujú v zmysle Katalógu odpadov pod katalógové číslo odpadu 20 01 02 - sklo - O, sa uskutočňuje nasledovným spôsobom:

Triedený zber skla sa vykonáva prostredníctvom prostredníctvom plastových vriec doručovaných domácnostiam každoročne.

Do skla patria: sklenené fľaše, sklenené nádoby, obaly zo skla, sklenené poháre, okenné sklo a pod. Do skla nepatria: keramika, porcelán, zrkadlá, dymové sklo, žiarovky, žiarivky, obrazovky, silne znečistené sklo (farbami, potravinami) a pod.

3.z plastových obalov a neobalových výrobkov, kovových obalov, ktoré sa zaraďujú v zmysle Katalógu odpadov pod katalógové číslo odpadu 20 01 39 - plasty - O, 20 01 04 – obaly z kovu sa uskutočňuje nasledovným spôsobom:

Triedený zber plastov a kovov sa vykonáva prostredníctvom plastových vriec doručovaných domácnostiam každoročne.

Do plastov patria: fólie, plastové obaly z domácnosti, plastové tašky, plastové vrecká, plastové vedrá, obaly od kozmetických a čistiacich prípravkov, PET fľaše, hračky a iné . Do plastov nepatria: podlahové krytiny, guma, plasty znečistené chemickými látkami a zvyškami jedál, plasty znečistené biologickým odpadom, a pod.

Do kovov patria: plechovky a konzervy a iné obaly z kovov očistené o ich obsah. Do kovov nepatria: hrubo znečistené kovové obaly, obaly od farieb a pod.

Harmonogram zvozu jednotlivých triedených zložiek je zverejnený na webovom sídle obce (www.obecratvaj.sk) a zvozovom kalendári v každej domácnosti.

Zakazuje sa odovzdať papier, sklo, plasty, kovy a VKM iným subjektom (napr. neoprávnení výkupcovia a pod.), ktorí nemajú uzatvorenú zmluvu na vykonávanie tejto činnosti s obcou a zároveň zmluvu s príslušnou organizáciou zodpovednosti výrobcov.

**Článok 9**

**Nakladanie s elektroodpadmi z domácností**

Elektroodpad sa v zmysle Katalógu odpadov zaraďuje pod katalógové čísla: • 20 01 36 - vyradené elektrické a elektronické zariadenia iné ako uvedené v 20 01 21, 20 01 23 a 20 01 35 - O.

Na elektroodpad z domácností sa vzťahuje rozšírená zodpovednosť výrobcov. Občania môžu elektroodpad bezplatne odovzdať distribútorom elektrozariadení prostredníctvom spätného zberu priamo v predajni elektrospotrebičov.

3. Prostredníctvom mobilného zberu môžu občania v stanovený deň určeným spôsobom bezplatne odovzdať elektroodpad. Obec zabezpečí informovanosť občanov v dostatočnom časovom predstihu o zbere elektroodpadu osobitným oznamom, pričom využije obvyklé spôsoby oznamovania (www.obecratvaj.sk a obecný rozhlas).

 Do elektroodpadu patria: televízory, rádiá, elektronické hračky, počítačová technika, kancelárska technika, telekomunikačná technika, videá, žiarovky, žiarivky, lampy, mobily, ohrievače, kávovary, práčky, chladničky, elektromotory, ručné elektrické náradie, predajné automaty a pod. Do elektroodpadu nepatria: plynové variče, vypínače a zásuvky, svetelné reklamy, svetelná signalizácia, kovy, plasty, papier, drevo, zmesový komunálny odpad, či iné odpady.

**Článok 10**

**Nakladanie s odpadom z domácností s obsahom škodlivých látok**

Medzi odpady z domácností s obsahom škodlivých látok patria najmä: použité batérie a akumulátory, odpadové motorové a mazacie oleje, chemikálie, rozpúšťadlá, staré farby, lepidlá, laky, kyseliny, zásady, fotochemické látky, pesticídy a chemické prípravky na ošetrovanie rastlín a drevín, umelé hnojivá, handry a rukavice znečistené olejom, farbami, obaly znečistené nebezpečnými látkami.

Zber odpadov s obsahom škodlivých látok sa uskutočňuje na mieste určenom obcou.

Obec zabezpečí informovanosť občanov v dostatočnom časovom predstihu o zbere odpadu s obsahom škodlivín osobitným oznamom, pričom využije obvyklé spôsoby oznamovania (www.obecratvaj.sk a obecný rozhlas).

Vytriedené odpady s obsahom škodlivín je zakázané:

a) ukladať do zberných nádob určených na komunálny odpad z domácností,

b) odovzdať iným subjektom ako ustanovuje toto VZN.

**Článok 11**

**Nakladanie s batériami a akumulátormi**

Batérie a akumulátory sa v zmysle Katalógu odpadov zaraďujú pod katalógové čísla: • 20 01 33 - batérie a akumulátory uvedené v 16 06 01, 16 06 02 alebo 16 06 03 a netriedené batérie a akumulátory obsahujúce tieto batérie – N, • 20 01 34 - batérie a akumulátory iné ako uvedené v 20 01 33 - O.

Zber batérii a akumulátorov sa uskutočňuje na mieste určenom obcou.

Obec zabezpečí informovanosť občanov v dostatočnom časovom predstihu o zbere odpadu s obsahom škodlivín osobitným oznamom, pričom využije obvyklé spôsoby oznamovania (www.obecratvaj.sk a obecný rozhlas).

Do použitých batérií a akumulátorov patria: prenosné (gombíkové, tužkové, ...) a automobilové batérie a akumulátory. Do použitých batérií a akumulátorov nepatria: priemyselné batérie a akumulátory, zmesový komunálny odpad, či iné odpady.

**Článok 12**

**Nakladanie s biologickými rozložiteľnými komunálnymi odpadmi**

Biologicky rozložiteľné odpady sa v zmysle Katalógu odpadov zaraďujú pod číslo: a) 20 02 01 - biologicky rozložiteľný odpad zo záhrad a parkov vrátane odpadu z cintorínov, b) 20 01 08 - biologicky rozložiteľný kuchynský odpad, c) 20 01 25 - jedlé oleje a tuky z domácností.

Pôvodcovia biologicky rozložiteľných odpadov a biologicky rozložiteľných komunálnych odpadov tento odpad zneškodňujú vo vlastných kompostovacích zariadeniach.

Do biologicky rozložiteľných odpadov patria: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol. Do biologicky rozložiteľných odpadov nepatria: zvyšky jedál, kamene, cigaretový ohorok, uhynuté zvieratá, časti zvierat a pod.

Zakazuje sa ukladať bioodpad zo záhrad do zberných nádob na komunálny odpad, na iné miesta než na to určené, alebo ho spaľovať.

Obec zabezpečuje vykonávanie triedeného zberu Jedlých olejov a tukov. Občania môžu jedlé oleje a tuky z domácností odovzdať počas celého roka na miesto určené obcou. Oleje a tuky sa odovzdávajú v plastových fľašiach s funkčným uzáverom, ktoré si zabezpečujú občania samostatne.

Do jedlých olejov a tukov patria oleje a tuky z prípravy jedál, zvyšky nespotrebovaných olejov, prepálené oleje, zvyšky masla či tuku. Medzi jedlé oleje a tuky nepatria motorové, hydraulické, či iné oleje a tuky, ktoré neboli pôvodne určené na konzumáciu, či na prípravu jedla.

Zakazuje sa zbaviť použitých jedlých olejov a tukov vypúšťaním do kanalizácie, ďalej je zakázané ich zmiešavať s komunálnym odpadom a ukladať na verejné priestranstvá, resp. k odpadovým nádobám a kontajnerom na komunálny odpad.

Prepravu a zneškodňovanie odpadu uvedeného v odseku 1 zabezpečuje výhradne spoločnosť, s ktorou má obec uzatvorenú zmluvu.

**Článok 13**

**Nakladanie s textilom**

Textil a šatstvo sa v zmysle Katalógu odpadov zaraďujú pod katalógové čísla: • 20 01 10 - šatstvo - O, • 20 01 11 - textílie - O.

Textil vhodný na zber je kvalitné, čisté, vyprané a nositeľné letné a zimné pánske, dámske a detské oblečenie, zachovalý bytový textil, ako sú návliečky a plachty, ako aj topánky, opasky, kabelky a iné textilné doplnky. Takéto oblečenie nesmie byť znehodnotené, zašpinené, navlhnuté ani zatuchnuté a musí byť zabalené vo vhodnom obale, ideálne v priesvitnom vreci.

Textil môžu občania bezplatne odovzdať do na obcou určené miesto celoročne.

Vykonávať zber, prepravu a ďalšie nakladanie s textilom môže len spoločnosť, ktorá má na túto činnosť uzatvorenú zmluvu s Obcou (uvedená v prílohe tohto nariadenia).

**Článok 14**

**Nakladanie s nespotrebovanými liekmi a zdravotníckymi pomôckami**

Zber nespotrebovaných veterinárnych a humánnych liekov a zdravotníckych pomôcok je upravený v zákone č. 362/2011 Z. z. o liekoch a zdravotníckych pomôckach a o zmene a doplnení niektorých zákonov.

Nespotrebované lieky a zdravotnícke pomôcky sú fyzické osoby povinné odovzdať do verejných lekární, ktoré sú povinné ich zhromažďovať a odovzdať Štátnemu ústavu pre kontrolu liečiv.

Nespotrebované lieky je zakázané:

a) vyhadzovať alebo ukladať do nádob na zmesový komunálny odpad alebo vedľa nich,

b) vyhadzovať na verejné priestranstvá obce.

**Článok 15**

**Nakladanie s odpadovými pneumatikami**

Pre odpadové pneumatiky sa uplatňuje rozšírená zodpovednosť výrobcov.

Odpadové pneumatiky je povinný konečný užívateľ odovzdať distribútorovi pneumatík.

**Článok 16**

**Nezákonne umiestnený odpad**

V prípade, že občan zistí, že na území obce bol nezákonne umiestnený odpad oznámi túto skutočnosť písomne, e-mailom, alebo telefonicky na obecný úrad.

Oznámenie o nezákonne uloženom odpade musí obsahovať:

• presnú lokalizáciu – katastrálne územie, číslo parcely a pod.

• fotodokumentáciu

• odhadované množstvo a druh odpadu

• informácie o pôvodcovi odpadu ak je známy.

Vo veci zhodnotenia alebo zneškodnenia nezákonne umiestneného odpadu postupuje obec Ratvaj v súlade s § 15 Zákona o odpadoch.

**Článok 17**

 **Kontrolná činnosť**

Kontrolnú činnosť nad dodržiavaním tohto VZN sú oprávnení vykonávať starosta obce.

**Článok 18**

**Priestupky a sankcie**

Priestupky na úseku nakladania s komunálnymi odpadmi a drobnými stavebnými odpadmi, sankcie za priestupky, správne orgány a ďalšie podrobnosti vo veci prejednania priestupkov sú upravené v § 115 zákona o odpadoch.

Na prejednávanie priestupkov sa vzťahuje všeobecný predpis o prejednávaní priestupkov.

Iné správne delikty na úseku nakladania s komunálnymi odpadmi a drobnými stavebnými odpadmi, sankcie za ne, správne orgány a ďalšie podrobnosti vo veci prejednania iných správnych deliktov sú upravené v § 117 zákona o odpadoch.

Na iné právne delikty a ich prejednávanie sa vzťahuje všeobecný predpis o správnom konaní.

**III. Časť**

**ZÁVEREČNÉ USTANOVENIA**

**Článok 19**

**Záverečné ustanovenia**

Toto VZN vychádza z platnej právnej úpravy v odpadovom hospodárstve Slovenskej republiky.

Ďalšie povinnosti fyzických osôb, právnických osôb a fyzických osôb oprávnených na podnikanie, ktoré im vyplývajú zo zákona č. 79/2015 Z. z. o odpadoch a o zmene a doplnení niektorých zákonov, ako aj iných zákonov, nie sú týmto nariadením dotknuté.

V zmysle ustanovenia § 6 ods. 3 zákona č. 369/1990 Zb. o obecnom zriadení v znení neskorších predpisov bol Návrh tohto VZN č. 4/2024 o nakladaní s komunálnym odpadom a drobným stavebným odpadom na území obce Ratvaj zverejnený na úradnej tabuli obce Ratvaj a na internetovej stránke obce Ratvaj

Na tomto Všeobecne záväznom nariadení sa uznieslo Obecné zastupiteľstvo v Ratvaji dňa 11.12.2024 a schválilo ho uznesením č. 62/2024

VZN č. 4/2024 nadobúda účinnosť dňom 01. januára 2025.

VZN č. 4/2024 bude prístupné k nahliadnutiu po nadobudnutí účinnosti na obecnom úrade v Ratvaji a na internetovej stránke obce Ratvaj.

Peter Krompaský

 starosta obce

1)Zákon č. 372/1990 Zb. o priestupkoch v znení neskorších predpisov

2) Zákon č. 71/1967 Zb. o správnom konaní (správny poriadok) v znení neskorších predpisov